section_heading: Druga sezona
paragraph_text: Noću na kampiranju društvo odjednom čuje zvuk zavijanja vuka. Idu provjeriti o čemu se radi pa nalaze velike otiske stopala stvorenja koje hoda na dvije noge, pa shvaćaju da ne može biti riječ o vuku – dakle možda je u pitanju vukodlak. Trag ih vodi do staroga groblja, gdje zamjećuju svježe iskopanu raku sa starim, ali otvorenim i praznim lijesom. Na nadgrobnoj ploči piše: Ovdje leži Silas Long – pola čovjek, pola vuk. Zatim uočavaju nove tragove, ali ovi sad izlaze iz groba, pa posumnjaju da je riječ ne samo o vukodlaku, već i o njegovu duhu. Tragovi ih vode u stari mlin, gdje počinju njuškati. Ne našavši ništa bitno, kratko vrijeme pomišljaju da su možda sve umislili i da vukodlak uopće ne postoji, ali ubrzo ih iznenadi upravo vukodlak. Potjera počinje.